Document ID: 32009R1011

KOMISIJAS REGULA (EK) Nr. 1011/2009
(2009. gada 26. oktobris),
ar ko 2010. grāmatvedības gadam nosaka vērtības samazinājuma koeficientus, kas jāpiemēro lauksaimniecības produktu iepirkumam intervencē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (1) un jo īpaši tās 3. panta 3. punktu,
tā kā:
(1)
Ar 4. panta 1. punkta d) apakšpunktu Padomes 2006. gada 21. jūnija Regulā (EK) Nr. 884/2006, ar ko nosaka sīki izstrādātus piemērošanas noteikumus Padomes Regulai (EK) Nr. 1290/2005 attiecībā uz intervences krājumu glabāšanas pasākumu finansēšanu, ko veic Eiropas Lauksaimniecības garantiju fonds (ELGF), un intervences krājumu glabāšanas darbību iegrāmatošanu, ko īsteno dalībvalstu maksājumu aģentūras (2), saistībā ar valsts intervences krājumu glabāšanas darbībām paredzēts finansēt valsts intervencē glabāto produktu vērtības samazināšanos.
(2)
Regulas (EK) Nr. 884/2006 VIII pielikuma 1., 2. un 3. punkts nosaka šā vērtības samazinājuma aprēķināšanas kārtību. Lauksaimniecības produktu iepirkuma brīdī vērtības samazinājuma procentuālā daļa nedrīkst pārsniegt starpību starp katra konkrētā produkta iepirkuma cenu un paredzēto realizācijas cenu. Minētā procentuālā daļa par katru produktu jānosaka pirms grāmatvedības gada sākuma. Turklāt Komisija iepirkšanas laikā var proporcionāli ierobežot vērtības samazinājumu, tomēr šī proporcija nedrīkst būt mazāka par 70 % no kopējā vērtības samazinājuma.
(3)
Dažiem produktiem 2010. grāmatvedības gada laikā jānosaka koeficienti, kas intervences aģentūrām jāpiemēro attiecīgo produktu ikmēneša iepirkuma vērtībai, lai aģentūras varētu noteikt samazinājuma summas.
(4)
Šajā regulā paredzētie pasākumi ir saskaņā ar Lauksaimniecības fondu komitejas atzinumu,
IR PIEŅĒMUSI ŠO REGULU.
1. pants
Attiecībā uz produktiem, kuri minēti pielikumā un kurus no 2009. gada 1. oktobra līdz 2010. gada 30. septembrim pēc to iepirkšanas valsts intervencē nodod glabāšanā vai pārņem intervences aģentūras, intervences aģentūras katru mēnesi iepirkto produktu vērtībai piemēro minētajā pielikumā norādītos vērtības samazinājuma koeficientus.
2. pants
Izdevumu summas, ko aprēķina, ņemot vērā šīs regulas 1. pantā minēto vērtības samazinājumu, paziņo Komisijai deklarācijās, kas sagatavotas saskaņā ar Komisijas Regulu (EK) Nr. 883/2006 (3).
3. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šo regulu piemēro no 2009. gada 1. oktobra.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 26. oktobrī

Labels: 3
2
19
6